Pacient sa pýta, či je užívanie rozmanitých vitamínov a doplnkov pri HIT a bolestiach chrbtice príliš veľa
Dobry den.uzivam Vitamin D,C,B, selen a zinok, Kvercetin, Probiotika a prebiotika, Magnezium, Coronal 1/4, Calcichew (kalcium) a esencialne aminokyseliny (komplex, kazala doktorka).
Nie je to uz vela vitamínov a liekov naraz? Je vhodné radsej nieco vysadit? Mam HIT a bolesti chrbtice.dakujem.
Dobrý deň.
Ďakujeme za Vašu otázku.
Histamínová intolerancia (HIT) je charakterizovaná nedostatočným odbúravaním histamínu v tele, čo spôsobuje jeho zvýšenú koncentráciu v organizme. Histamín je v tele rozkladaný pomocou enzýmu diaminooxidázy (DAO). Pri jeho deficite, resp. zníženej aktivite, dochádza k zníženému rozkladu histamínu, a tým k jeho hromadeniu. To má za následok vznik rôznych komplikácií.
Pre ľudí s diagnostikovanou HIT sú problémom lieky, ktoré fungujú ako uvoľňovače histamínu alebo ktoré blokujú jeho metabolizmus (navodzujú nefunkčnosť enzýmu DAO). Taktiež lieky, ktoré blokujú účinky vitamínu B6 (je potrebný pre aktivitu DAO) môžu spôsobovať ťažkosti. Je však dôležité vedieť, že pri mnohých liekoch a výživových doplnkoch nie je známy ich vzťah k histamínu, a preto si ich musí každý odsledovať sám. Podstatná je individuálna odpoveď pacienta, čo znamená, že aj potencionálne rizikové lieky pri HIT u Vás nemusia vyvolávať žiadne komplikácie.
Viaceré z prípravkov, ktoré užívate bývajú pri histamínovej intolerancii prospešné. Preto, pokiaľ Vám uvedené prípravky nespôsobujú žiadne ťažkosti, nie je nutné ukončiť ich užívanie.  Vzhľadom však na to, že liek Calcichew obsahuje taktiež vitamín D3, užívanie ďalšieho prípravku s jeho obsahom je potrebné konzultovať s predpisujúcim lekárom. Pri užívaní zinku je potrebné zachovať časový odstup od lieku Calcichew 2 až 3 hodiny.
Prajem pekný zvyšok dňa.
S pozdravom
Mgr. Barbora Bičanovská